12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี

-   ปี 2546 - 2548 ผู้สอบบัญชีของบริษัทฯ คือ นายศุภชัย ปัญญาวัฒโน ผู้สอบบัญชีรับอนุญาต
    เลขทะเบียน 3930 แห่ง บริษัท สำนักงาน เอินส์ท แอนด์ ยัง จำกัด
    ได้ให้ความเห็นในรายงานการสอบบัญชีประจำปี 2546 ถึง ปี 2548 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2546 ถึง ปี 2548 งบกำไรขาดทุน
  งบแสดงการเปลี่ยนแปลงส่วนของผู้ถือหุ้น
  และงบกระแสเงินสดสำหรับปีสิ้นสุดวันเดียวกันของแต่ละปี ของบริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ตารางสรุปงบการเงิน ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

สืบเนื่องจากสภาวะเศรษฐกิจที่ชะลอตัวลง
ส่งผลให้ความต้องการในสินค้าและผลิตภัณฑ์ของบริษัทลดลง โดยที่กำไรสุทธิในปี 2548 เท่ากับ
100.7 ล้านบาท รายได้จากการขายอยู่ที่ 1,736 ล้านบาท ซึ่งลดลง 4.2% จากปีก่อนหน้า
เปอร์เซ็นต์ต้นทุนขายต่อยอดขายเพิ่มขึ้นจาก 82.5% เป็น 88%
เนื่องจากการผลิตในระดับที่ต่ำกว่าปีก่อนหน้า กอปรกับค่าใช้จ่ายในการผลิตต่าง ๆ
สูงขึ้นมากโดยเฉพาะต้นทุนด้านพลังงาน ค่าใช้จ่ายในการขายและบริหารก็เพิ่มขึ้นเป็น 54.3
ล้านบาท ส่วนหนึ่งเป็นผลสะท้อนจากสภาวะเงินเฟ้อ ค่าใช้จ่ายดอกเบี้ยเพิ่มขึ้นเป็น 22.9 ล้านบาท
เนื่องจากอัตราดอกเบี้ยและยอดการกู้ยืมที่สูงขึ้น

ณ สิ้นปี 2548 ทรัพย์สินรวมเพิ่มขึ้น 296.9 ล้านบาท จากปีก่อนหน้า และอยู่ที่ 1,938.5
การเพิ่มขึ้นในทรัพย์สินส่วนใหญ่เป็นผลสืบเนื่องจากการลงทุนในเครื่องจักรและอุปกรณ์
ดังจะเห็นได้จากการเพิ่มขึ้นในสินทรัพย์ถาวรเป็น 1,134.5 ล้านบาท
การลดลงในยอดขายเป็นผลให้ลูกหนี้ ณ สิ้นปีลดลง 55.5 ล้านบาท เมื่อเทียบกับ ณ สิ้นปีก่อนหน้า
และอยู่ที่ 351.4 ล้านบาท ในทางตรงกันข้ามสินค้าคงเหลือเพิ่มขึ้นเป็น 413.3 ล้านบาท
เนื่องมาจากราคาวัตถุดิบที่สูงขึ้น หนี้สินโดยรวมเพิ่มขึ้นเป็น 888.8 ล้านบาท
เนื่องจากการกู้ยืมในโครงการขยายงาน
ดังจะเห็นได้จากการเพิ่มขึ้นในหนี้สินหมุนเวียนและหนี้สินระยะยาวเป็น 672.5 ล้านบาท และ216.3
ล้านบาท ตามลำดับ ในส่วนของผู้ถือหุ้น ทุนจดทะเบียนเพิ่มขึ้นเป็น 356.4 ล้านบาท
สืบเนื่องจากการให้หุ้นปันผลและมีการเพิ่มทุนรองรับในส่วนนี้ นอกจากนั้น 5% ของกำไรสุทธิหรือ
5.034 ล้านบาท ได้ถูกตั้งสำรองตามกฎหมาย ส่งผลให้กำไรสะสมที่จัดสรรแล้ว มียอดเป็น 27.8
ล้านบาท และในส่วนที่ยังไม่ได้จัดสรรมียอด ณ สิ้นปีที่ 291.187 ล้านบาท
โดยรวมแล้วอัตราส่วนทางการเงินหลัก ๆ ยังอยู่ในเกณฑ์ที่ดี โดยมีอัตราส่วนสภาพคล่อง (Current
Ratio) อยู่ที่ 1.19 อัตราส่วนหนี้สิน (Debt Ratio) ต่อทุนสูงขึ้นอยู่ที่ 0.85 มูลค่าตามบัญชีอยู่ที่
14.7 บาทต่อหุ้น ลดลงเนื่องจากการเพิ่มทุนจากหุ้นปันผล กำไรสุทธิต่อหุ้นอยู่ที่ 1.41 บาท

สำหรับปี 2549 บริษัทคาดว่าความต้องการในผลิตภัณฑ์ของบริษัทจะยังอยู่ในระดับที่สูงขึ้น
ซึ่งเป็นผลจากการพัฒนาคุณภาพและสินค้าใหม่อย่างต่อเนื่อง
กอปรกับการปรับปรุงและขยายกำลังการผลิตเพื่อให้รองรับกับความต้องการอันหลากหลายของลูกค้าทั้งในด้านปริมาณและคุณภาพ
นอกจากนั้นการผลิตในระดับสูงยังนับเป็นนโยบายหลักของบริษัทเพื่อให้เกิด economy of Scale
และรักษากำไรไว้ได้ในสภาวะตลาดที่มีการแข่งขันค่อนข้างสูงจากการปรับโครงสร้างอัตราภาษีนำเข้าและการเปิดเขตการค้าเสรี
(FTA) อย่างไรก็ตาม
บริษัทยังมั่นใจว่าความต้องการในอลูมิเนียมชนิดแผ่นจะยังมีการขยายตัวอย่างต่อเนื่อง
เนื่องจากเป็นสินค้าที่ผลิตโดยเฉพาะแต่ละลูกค้า
ราคาจึงไม่ใช่ปัจจัยเดียวที่ลูกค้าพิจารณาแต่ในเรื่องสถานที่ตั้งในเขตเดียวกัน
ซึ่งจะสามารถส่งของและบริการอย่างรวดเร็วจึงเป็นปัจจัยสำคัญในความสัมพันธ์อันดีต่อลูกค้าและจะทำให้สามารถแข่งขันได้ในระยะยาวต่อไป

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายศุภชัย ปัญญาวัฒโน
        ผู้สอบบัญชี สังกัด บริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2548 รวมเป็นเงิน 465,000 บาท

    2.  ค่าบริการอื่น (non-audit fee) – ไม่มี –